במהלך המרד ההודי הגדול נלחם רוברטס כקצין צעיר במהלך המצור על דלהי, שם נפצע קלות. רוברטס השתתף גם במצור על לקנאו כשהוא משרת במטהו של קולין קמבל. ב-2 בינואר 1858 השתתף רוברטס בהיתקלות כנגד כוחות מורדים בנסיגה, הוא זיהה שני מורדים רכובים אשר בידיהם דגל יחידה בריטי שנלקח מאחת היחידות, לאחר שנלחם איתם הוא החזיר את הדגל לידיים בריטיות. על מעשה זה יחד עם מעשה נוסף של הצלת פרש שנלחם מול מורדים, עוטר רוברטס בצלב ויקטוריה.